Модул 5

**РОЛЯТА НА СЕМЕЙСТВОТО**

**ВЪВЕДЕНИЕ**

„Книгата има важно място в живота на детето и в неговото развитие, защото тя играе, съзидателна и културна роля. Малкият читател обича да разглежда илюстрациите, възхищава се на героите и по този начин книгата се превръща в източник на удоволствие. Четенето е много повече от това. То е неизчерпаем източник на духовно богатство, развива въображението, изостря критическото мислене и позволява на детето да се докосне до човешката мисъл. Чрез книгата детето овладява езика, повишава общата си култура, отваря сетивата си за света и живота.“ (Olivier, 1976, p .64)

Четенето започва дълго преди детето да знае как да чете, така че книгите следва да навлязат в живота му много рано. Ние формираме читатели още от люлката, тъй като развитието на езиковите умения и грамотността могат и трябва да започнат много преди детето да навлезе в системата на формалното образование. И в семейството, и в училището има безкрайно много възможности, които ще позволят на детето да се докосне до литературата. Тези приятни преживявания трябва да бъдат внимателно планирани, за да формират у детето позитивно отношение и да му позволят да усети удоволствието от четенето. Навиците на детето по отношение на четенето се формират и развиват във времето и в голяма степен зависят от нагласата, която ще създаде семейството. Когато родителите започнат да градят тези навици от люлката, с времето децата се превръщат в страстни читатели.

Всъщност, детето започва своето пътуване към грамотността дълго преди да се научи да чете и пише. За да се усвои четенето се изисква набор от умения, свързани с писмения език, както и ниво на развитие на някои умствени процеси, нагласи и очаквания. Преди детето да започне да се учи как да декодира, то трябва да развие определени модели на поведение, които се формират във взаимодействие с хората от най-близкото му обкръжение. Поведенческите модели от ранното детство са от изключителна важност, потвърждавайки вече известния факт, че четящото и грамотно обкръжение подготвя детето за процеса на ограмотяване, и че без мотивацията, която малкият ученик „донася“ от къщи, усвояването на четенето е много по-трудно. Най-важната стъпка, която и родителите, и учителите следва да направят преди да започнат да учат детето да чете, е да му покажат какво може да му даде четенето: знания за обкръжаващия го свят; възможност да опознае хора и земи, отдалечени на хиляди километри, или събития, случили се много преди то да се роди; да разбере човешките взаимоотношения; да се научи да различава добро от зло и да оценява постъпките на героите, а оттам – и на хората около себе си. Непрекъснатото демонстриране на ценностите, които носи четенето и литературата, следва да е задължение на цялото общество. Децата трябва да приемат книгата като съществена част от тяхното културно наследство, като средство за личностно развитие и социална реализация. Задължение на училището, семейството и обществото като цяло е да даде пример и да предаде посланието, че съществуват ред причини, поради които си струва човек да чете книги.

# **1. СОЦИОКУЛТУРАЛНА СЕМЕЙНА СРЕДА (четивна култура на родителите, традиции по отношение на четенето в семейството, ролята на родителите като модел)**

„Семейната среда влияе на детето по много начини. Ако родителите четат много, ако вкъщи имат книги, много по-вероятно е детето да започне да проявява интерес към четенето“ (Oliver, 1976, p.64)

Формирането на четивни навици е дълъг процес и той следва да започне в ранното детство, много преди началото на формалното ограмотяване на детето. В този контекст семейството играе решаваща роля, защото родителите са тези, които са главните действащи лица при формирането на четивните навици на детето и представляват най-влиятелният и значим модел, чието поведение малкото дете се старае да имитира. Ако четивните компетенции не започнат да се развиват навреме, формирането им на по-късен етап се постига значително по-трудно.

## 1.1. Влиянието на семейството за формиране на четивни навици

Семейството служи като модел, играе ключова роля в развитието на грамотността, предавайки своите очаквания, отношението си към четенето и писането и допринася – често несъзнателно – за развитието на умения (езикови и металингвистични), необходими за овладяване на четенето и писането. Алварес (2000), цитиран от Балча (2008), казва, че „без помощта на родителите, вероятността у децата да се формира позитивно отношение към четенето е много малка“. Според Гомес (1996) читателят се формира от люлката, книгата следва да се разглежда като средство за забавление, което присъства в живота на детето наред с играчките и игрите. Задължение на възрастния е да чете на/ заедно с детето и да му разкрие потенциала на книгите. Магелан и Апийлс (1998) също показват, че когато възрастният и детето се потапят в атмосферата на дадена литературна творба, това поражда емоционална обвързаност, усещане за съпричастност и споделяне. Семейството трябва да насочва и поощрява контакта на детето с книгата и други печатни материали, да подхранва неговия интерес и любопитство. За детето семейството е основен модел за подражание. Постоянното присъствие на книги, списания, вестници в дома ще събуди любопитството на детето и ще изгради у него представата за четенето като за ежедневен ритуал в семейството. Ако детето е с впечатлението, че родителите редовно четат и че това им доставя удоволствие, то най-вероятно ще прояви интерес към книгите и към четенето като цяло.

Като пръв посредник в социализацията на детето, семейството влияе по много и различни начини върху неговия живот, така че ако у дома родителите имат навика да четат много, това поведение служи като стимулатор за детето да започне да проявява интерес към четенето. Ако семейството отделя достатъчно време да чете на детето книжки, определено то ще започне отрано да разбира смисъла на думите и в последствие ще разполага с богат речников запас. В този смисъл – в една стимулираща и мотивираща среда детето не просто формира „вкус“ към книгата, но и ценности, оформящи личността му на по-късен етап.

На свой ред, четенето на малкото дете представлява дейност, равностойна по значение на играта. Тя осигурява възможност за детето и родителя да прекарат известно време заедно, в спокойна, предразполагаща към комуникация среда. Когато родителят чете на детето (особено ако четенето е „изразително“), той не просто му предава знания, а го потапя в един приказен свят, където те споделят емоции и преживявания; явява се свързващото звено между автора и детето (слушателя). Велосо и Скратчед (2002) казват, че „Ако детето не е имало шанса да се роди в семейство, където четенето е на почит, то от съществено значение е наличието на „посредници“, които да му помогнат да открие удоволствието от четенето както в естетически и емоционален, така и в познавателен план.“ (с.28)

В съвременното общество децата започват да развиват умения за работа с писмената форма на езика преди началото на формалното образование (Cimaz, 1978), сблъсквайки се със социалната практика за четене много преди да се научат да четат (Azevedo, 2006). Ежедневието предлага такава възможност на улицата, на детската площадка, на различни обществени места – навсякъде, където има указателни табели, реклами и др. – разбира се на този етап това става с помощ от възрастен. Джолибърт (1991), във връзка с ранния контакт на децата с писменото слово, казва: „на улицата, вкъщи и в училище те (децата – б.пр.) прекарват много време в усилие да разгадаят смисъла на написаното на рекламните плакати, окачени по витрините на различни офиси, или на рафтовете в супермаркета, или във вестниците, книжките с комикси, детските книжки, и т.н.“ (p. 49). На практика, в днешно време децата растат, обградени от писмена информация и в резултат на това, усвояването на четивните умения започва по естествен път, поставяйки началото на развиване на умението за разбиране на писмения текст. В тази връзка Маркес (1995) казва, че „деца, които се справят по-добре с четенето и писането, обикновено са били в постоянен досег с писмената реч през първите години от живота си“ (с. 43). Следователно е много важно семейството да е ангажирано с „ранното промотиране и развитие на процеса на ограмотяване“ (Морейра, 2009, с.68).

В този контекст Маркес (1991) утвърждава, че „децата, които от бебета са слушали да им се чете, и които растат в семейна среда, където четенето и писането са част от ежедневието, се справят значително по-добре с четенето и писането в началното училище.“ Същият автор (Маркес, 2000) изтъква, че младежите, „на които родителите или други възрастни са чели повече в детството им; в чиито домове има повече книги, е по-вероятно с годините да станат ревностни читатели“ (с. 115)

Следователно именно в семейството детето започва да учи и усвоява социалните и културни елементи на своето обкръжение – средата, в която то формира първите си междуличностни взаимоотношения. Има няколко фактора, които спомагат за формирането у детето на положително отношение към четенето: сред тях са възможността на детето да разглежда книги и списания, да вижда възрастните да четат, или да му четат на него, да ги чува как обсъждат помежду си това, което са прочели и т.н. Целият този мотивационен процес действа като предварителна подготовка за формалното ограмотяване; той в известна степен обуславя успеха или неуспеха в овладяване на четенето. Казано с други думи, успехът или неуспехът в овладяване на четенето зависи от социо-културното обкръжение, тъй като количеството и качеството на социалните взаимоотношения и порядки са различни.

Така у децата, които растат в среда с високо ниво на грамотност е по-вероятно да се създадат навици за четене, отколкото у тези, чиято семейна среда е с ниско ниво на грамотност и където четенето и писането не са на особена почит. Аналогично, децата от семейства и общности, в които контактът с писмената реч е ограничен, са най-уязвими по отношение на проблемите в училище (Smith, 1990).

Възниква и друг проблем – особено когато детето среща трудности в усвояването на учебния материал – родителите не притежават уменията и познанията (а в някои случаи липсва и желание) да подпомогнат ефективно детето. Бихме могли да кажем, че заинтересоваността, която родителите проявяват по отношение на грамотността на детето си, оказва влияние върху процеса на овладяване на четенето. Значението, което родителите отдават на четенето; отношението им към книгите, техните четивни навици (или отсъствието на такива) обуславят мотивацията на детето да се научи да чете или липсата на интерес към четенето. В подкрепа на това Барбоса (1992) казва, че „навиците в семейството са определящи за социалната значимост на писменото слово в живота на детето“ (с.62).

## 1.2. Семейна среда и грамотност

Семейната среда и мотивация е ключов фактор в процеса на усвояване на четенето и писането (Fountain, 1990), тъй като децата на различните етапи на своето развитие се опитват да подражават на възрастните и да имитират техните действия. С други думи, ако в семейството не се чете много и липсват книги, вестници, списания, това поставя детето в неравностойна стартова позиция при овладяване на грамотността. Такива деца обикновено са мотивирани от своето ежедневно обкръжение да усвояват друг вид житейски уроци, които са извън рамката на училищното образование и не могат да бъдат измерени с академичните постижения. Важно е родителите, особено на малките ученици, да бъдат информирани и подкрепяни да предприемат стъпки към споделяне на отговорностите с училището по отношение ограмотяването на децата и формирането на четивни навици. Училището е призвано да създава равни възможности за всички деца и системата трябва да компенсира дефицитите на семейното обкръжение.

Наистина, четенето е резултат на обучение и процесът започва преди началото на формалното образование и на ограмотяването: когато детето влиза в досег с книгата (когато разглежда книжки, играе с тях, или когато родителите му четат), наблюдава различни ситуации, при които писменото слово играе определена роля (например когато възрастните четат, или пишат), трупа опит, развива своите възприятия и моторика, овладява езика. Според Menyuk (1995), цитиран от Villas-Boas (2002, с.81), проблемите в началото на процеса на ограмотяване „... може да се дължат на няколко причини, включително на факта, че на детето не са четени книжки и то никога не е държало в ръцете си книга“. Wells (1985) счита, че четенето на детето от най-ранна възраст е неразривно свързано с овладяване на четенето когато то тръгне на училище. Всъщност, ролята на обкръжението е единодушно признато от специалистите: там, където книгата присъства в ежедневието, у децата се формира вкус към четенето. (Villages -Good, 2001, с.82). В четенето, разказването на приказки, разговорите за прочетените приказки/истории, естествено могат да участват не само родителите. Участници в този процес може да са и учителите в детската градина, баба и дядо, по-големи братя и сестри. Но е добре всяка подобна възможност да се използва пълноценно.

Проучванията показват, че ранния контакт на децата с книгите и литературата, както и стимулите, които те получават от възрастните, способстват детското развитие. Ако приемем, че първите години от живота на детето са критически за неговото развитие, особено що се отнася до неврологичното развитие и формирането на когнитивните структури, следва да признаем, че стимулите, получавани от възрастните в детското обкръжение, са от ключово значение за хармоничното развитие на малкия човек. Училището следва да съдейства за повишаване на информираността на семействата за необходимостта децата да се запознават с книгите от най-ранна възраст – това ще се отрази на техните академични постижения и на успехите им като цяло. С други думи, книгата е нужен спътник в живота на всяко дете от самото му начало, за да може то да се учи да общува, да разбира, да мисли, да мечтае. Чрез книгите се осъществява диалогът родители – деца. В този смисъл Viana и Teixeira (2002, с.24) считат, че желанието да се научи да чете и позитивното отношение към книгите са двата основни фактора, които подготвят детето за формалното обучение да чете и пише. Ако детето постоянно вижда възрастните от своето обкръжение да четат и пишат, ако разбира, че те го правят с удоволствие, а не като неприятно задължение, това ще събуди и у него интерес към четенето и желание да се научи да чете.

В контекста на казаното по-горе броят на книгите в дома и достъпността на обществените библиотеки оказват положително въздействие върху усвояването на грамотността (Yes-Yes & Ramalho, 1993). Резултатите от едно проучване на навиците за четене на възрастното население в Португалия (Freitas, Casanova & Alves, 1997) показват, че практически на всички участници, които като възрастни обичат да четат, като деца са им чели - родители или други членове на семейството. И само 30% от тези, на които в ранна възраст не им е четено, като възрастни са формирали добри четивни навици, Друго проучване (Santos, M.; Neves, J.; Lima, M. & Carvalho, M., 2007) разкрива, че ключов фактор в насърчаването на децата да четат е ролята на родителите и учителите. В тази връзка и според мнението на Sobrino et al. (2000, с.88) „необходимо е да се възпита вкус към книгата и да се прояви съпричастност към създаването на собствена детска библиотечка, в която да е отредено специално място на любимите книжки“. Същият автор добавя, че децата са склонни да копират моделите на поведение и се стараят да подражават на родителите си. Ето защо е толкова важно отношението на родителите към книгите и към четенето за мотивацията на децата да четат.

Според редица автори (напр.Smith, 1990), децата, идващи от семейства с по-ниско ниво на грамотност, чиито контакт с писмената реч в ранна възраст е минимален или практически нулев, са в най-голяма степен застрашени от провал в училище. Разбира се, тези деца също могат да се научат да учат. Проблемът тук често произтича от факта, че семейството не е в състояние да окаже нужната подкрепа на децата си по отношение на ученето. Училището следва да насърчава участието на семейството в учебните дейности на децата, като включва родителите според техните възможности в различни извънкласни дейности.

Шапиро (1987) отбелязва, че семейната среда играе важна роля в развитието на грамотността в три направления: (1) това е моделът, на който детето се стреми да подражава в своето поведение, в структурата на речта и начина на изразяване; (2) богатството на пасивния и активния речник, произношението, използването на езика в различни социални ситуации, умението за изразяване на мислите в устен, а по-късно и в писмен вид; (3) активното ползване на езика, все по-активното участие на детето в общуването в ежедневието и при решаването на сериозни проблеми.

В този смисъл купуването на книга от родителя следва да се разглежда не като разход, а като инвестиция в най-ценното – децата. Във всеки дом книгата трябва да е добре дошла, четенето – да се превърне в интересно, увлекателно занимание, без значение от социалния статус на семейството. Нещо повече, важно е родителите да посещават заедно с децата библиотеката, книжарницата, където малкото дете да има възможност да докосва книгите, да ги разглежда, да чуе някоя интересна история, която да събуди любопитството му и да провокира интереса му към четенето.

Що се отнася до семейството, следва да се взема под внимание не само физическото пространство, но и взаимоотношенията, които насърчават децата да се развиват. Семейството е първият модел за самоосъзнаване и самоопределяне на детето, който създава предпоставки, очаквания, който подкрепя и насърчава. В своето проучване Inches, Jacobs & Baldwin (1990) изтъкват следните аспекти на семейната среда, които са от съществено значение за овладяване на грамотността: (1) зависимостта между четивните навици на родителите и четенето на децата (например когато родителите четат на малкото дете това влияе директно върху развитието на езиковите умения на детето и индиректно – върху овладяването на четенето); (2) отношението на родителите към четенето и книгите; (3) лингвистичните традиции вътре в семейството, които съществено влияят върху езиковото развитието на детето и обогатяването на неговата реч.

Следователно, можем да говорим за комбинация от фактори, предопределящи отношението на едно дете към четенето. Можем да обособим мотивационни фактори (очакването, че четенето носи удовлетворение); операционни фактори (използването на езика извън контекста); лингвистични фактори (кодиране на знания под формата на писмена реч); граматически фактори (правилното използване на комбинации от езикови символи – букви, и препинателни знаци). Важно е у децата да се формира мотивация и самочувствие да четат и да усетят удоволствието от четенето. Образа, който всеки изгражда за себе си като читател определя и количеството, и качеството на четенето. Затова и учителите, и родителите следва да се стремят да обръщат внимание не само на познавателния аспект в процеса на овладяване на четенето, но и на мотивацията. На детето трябва да се предоставят възможности за взаимодействие с книгите не само в рамките на задължителните учебни занятия, но и като дейност, която може да предложи интересни варианти за извънучилищни занимания или за свободното време. Запознавайте децата с най-добрите образци на детската литература, но не забравяйте, че вкусовете се менят и това, което сме харесвали ние преди години може да се различава съществено от книгите и авторите, които харесват днешните деца.

2. РОЛЯТА НА РОДИТЕЛИТЕ ПРИ ФОРМИРАНЕ НА ЧЕТИВНАТА КУЛТУРА НА ДЕЦАТА

Още от раждането, а дори още от утробата детето трябва да живее в близък досег със словото. Независимо дали може да разбере това, което чува, детето се формира в свят на звуци – шепот, гукане, песни, чрез звуците то възприема света и чрез звуците комуникира с околните и се самоизразява. Постепенно бебето ще открие, че звуците не са единствените прояви на съществуване, но те винаги ще бъдат съществена част от връзката му със света.

Няколко учени, посветили се на преподаване на литература, споделят мнението, че най-добрият момент, в който родителите трябва да започнат да четат на детето е денят на неговото раждане, тъй като детският мозък започва да се развива още от този момент. Проучванията показват. Че децата, на които никой не е говорил от първите дни след раждането, никой не им е пял или чел на глас, имат повече проблеми в училище. Учителите, и най-вече тези, ангажирани с ограмотяването на децата, защитават тезата за важността на четенето на децата на глас от най-ранна възраст. Често изборът на книгите, които четем да децата повлиява на техните предпочитания в бъдеще (какво харесват или не харесват). Така се поражда интересът първо към книгите, а после и към четенето, а оттам е само крачка до желанието на детето да се научи да чете само.

##

## 2.1. Важността на първия контакт с книгата

Веднага след раждането майката, а после и останалите членове на семейството започват да говорят на бебето и това е първата форма на комуникация с него. По-късно в живота му навлизат играчките и книгите. Книгите, с които детето играе, които избираме да му четем, ще повлияят на живота му занапред. Разбира се, в началото детето ще възприема книжката като още една играчка – ще я върти в ръцете си, ще я слага в устата си, ще в хвърля, може и да я скъса. Това не означава, че трябва да го лишим от възможността да прави всичко това – това е неговият начин за опознаване на света, в т.ч. и на книгата. Детето ще цени моментите, когато родителят му чете или заедно разглеждат картинките, защото за него тези моменти ще са свързани с родителското внимание и любов.

Времето, прекарано със семейството (свободното време) също е важно. Семействата трябва да четат на глас на децата, да споделят случки и преживявания с тях. Ако детето често вижда родителите си да четат книги, вестници или списания, то – дори много преди да се е научило да чете, ще се опитва да ги имитира и да им подражава. Често наблюдаваме малки деца, които имитират четене на книга, следейки с пръстче редовете и разказвайки съдържанието на книжката, която познават по свой начин, или си измислят собствена история. От гледна точка на педагогиката, това би могло да се разглежда като своеобразно упражнение, играещо важна роля в процеса на подготовката на детето за преминаване към усвояване на „истинското“ четене.

Във връзка с това Вилас-Боас (2002) се позовава на Лайтер, според когото има три предпоставки, които подпомагат усвояването на грамотността:

 (A) **Физическата обстановка** – наличието на печатни издания в обкръжението на детето (книги, вестници, списания), което обуслава ангажираността на детето с писмената форма на езика. Независимо от икономическото и социалното положение на семейството, писменото слово може да се открие практически навсякъде - в опаковките на храни, рекламните брошури, листовките на лекарствата, етикетите на дрехите, инструкциите на игрите и т.н. Това е първият непосредствен ежедневен контакт с грамотността, осигуряван в семейството.

(B) **Междуличностните отношения** включват всякакъв вид взаимодействие, което детето осъществява с родителите си, с братята и сестрите си или с другите хора в семейството/общността. Дейности като избора на телевизионни програми, плащането на сметки, подготвянето на списък за пазаруване, планиране на семейни празници и т.н. предполагат четене и/или писане.

(C) **Емоционалният климат,** който неизменно е част от живота на всяко семейство и се проявява по време на разговорите, различни семейни събития, общуването с хора извън семейството – може да действа много мотивиращо за детето, особено когато става въпрос за отношението на членовете на семейството към четенето.

В този контекст това следва да се обвърже с теорията на Виготски (1988) за структурирането на знанията, в съответствие с която неформалното обучение, което започва още от раждането, е процес на интернализация (приемане на серия от норми, установени от хора или групи, които са влиятелни за индивида). Според Виготски интелектуалното развитие на отделния човек не може да бъде разбирано като независещо от социалната среда. Всяка сложна психологическа и умствена активност се влияе от социалните връзки и взаимоотношения, следователно се явява един вид продукт на културата и социалния живот. Базирайки се на тази историческа концепция за културата, Виготски анализира културното развитие на човешкото поведение в светлината на това, което се определя като „общ генетичен закон за културното развитие“. Авторът признава важността на този закон, според който „... всяка функция в културното развитие на детето излиза на сцената два пъти, на две нива: първо – на социално, а след това - на психологическо; първо при възрастните като интерпсихическа категория, а след това при детето като интрапсихическа“ (Виготски, 1995, с.150). Това разкрива нови хоризонти за изследване на социалния генезис на детското развитие. С други думи - ролята на семейната среда, опитът, който детето придобива, растейки в определено обкръжение, е от първостепенно значение. Това, разбира се, важи и когато говорим за усвояването и развитието на грамотността.

## 2.2. Процесът на развитие на грамотността

Процесът на развитие на детето е непрекъснат и когато дойде време да тръгне на училище, то вече притежава определени знания в резултат на присъствието на писмената реч в живота му, които знания трябва да бъдат взети под внимание. Според Sim-Sim (2002) „... пътят към четенето започва много преди началото на формалното образование“ (с.6), защото развитието на речевите умения и контактът с писменото слово в ранната детска възраст са предпоставки за усвояване на четенето и писането на по-късен етап.

Във връзка с това Тийл и Салсби (1987) посочват пет аспекта на проблема:

1. Развитието на грамотността започва преди началото на формалното обучение;
2. Слушането, говоренето, четенето и писането се развиват едновременно и са взаимно свързани;
3. Грамотността се развива в ежедневието, за да отговори на потребността на човек от общуване. Децата възприемат четенето и писането като социални умения, наблюдавайки възрастните, които ги използват като средство за комуникация;
4. От раждането си до 6-годишна възраст децата формират и развиват когнитивни умения, които са от критично значение за овладяване на грамотността когато тръгнат на училище;
5. В социалното общуване с възрастните, в различни ситуации, при които участва четене и/или писане, децата започват да опознават и писмената форма на езика.

Не можем да говорим за обучение по четене, без да вземаме под внимание педагогическия аспект и разбирането колко важно е детето да изпитва удоволствие от четенето още от най-ранна възраст. Велосо и Скратчед (2002) подчертават, че „четенето на глас на малкото дете е първото условие то да израсте като интелигентен читател, с богато въображение“ (с.26).

Когато четем на глас на малкото дете ние виждаме как това помага за установяването на връзка между детето и словото, поражда интерес и любопитство, желание само да се научи да чете и по този начин подготвя детето за овладяване на това умение в първите години в училище.

Социолозите са единодушни, позовавайки се на семейството като на основен социализиращ фактор, който играе решаваща роля в усвояването на понятия, формирането на навици и развитието на умения в социалната действителност. Родителите са тези, които избират и представят на малкото дете първите книжки. В наши дни се предлагат множество книги с красиви илюстрации, подходящи и за съвсем малки деца, в това число книжки, напомнящи играчки. Не бива да се пренебрегват книжките, които съдържат само картинки, без текст; малкото дете има нужда да изследва книгата, да я докосне, да я върти в ръцете си, да я разглежда от всички страни дълго и многократно – по този начин то я опознава и я превръща в част от своя свят. Детското въображение е в състояние да надникне и отвъд илюстрациите, а това поражда любопитство, което в даден момент ще доведе до желанието да бъдат чути и думите, които възрастният ще прочете.

Подбирайки книги, които считат подходящи за възрастта на детето, родителите подпомагат детското развитие, и в същото време формират у малкото дете „вкус“ към книгата и към четенето (Велосо и Скратчед, 2002).

# 3. ТЕХНИКИ ЗА РАЗВИВАНЕ НА ЧЕТИВНИ УМЕНИЯ И ПОВИШАВАНЕ НА ИНТЕРЕСА КЪМ ЧЕТЕНЕТО В СЕМЕЙСТВОТО

Можем да предложим различни дейности, които да бъдат реализирани в семейството с цел повишаване на интереса на децата към четенето. Може например на играчките на детето и на предметите от бита да се поставят етикети с името на съответния предмет. Думите следва да са написани с големи главни печатни букви. Същото може да се направи и с имената на членовете на семейството. Така постепенно детето ще започне да свързва имената на хората и на предметите от своето обкръжение с тяхното графично изображение чрез символите на езика (буквите). Може да започнете с една дума или с името само на един член на семейството, като постепенно увеличавате броя на предметите, на които поставяте етикети. Може след известно време да карате детето да прикрепи етикета с името на правилния предмет или човек. Първо възрастният поставя етикетите, докато детето го наблюдава (повтаря се няколко пъти или в продължение на няколко дни); след това кара детето на повтори процеса както му е било показано.

Не е нужно да назовавате имената на буквите, които съставляват думите, защото:

1. Буквите не значат за детето нищо;
2. Името на буквата е едно, а звукът, който тя представя е различен. Едва след като детето се научи да различава думите глобално, можем да прехвърлим фокуса върху съставящите думите букви;
3. Различаването на отделните букви в състава на думата изисква аналитично усилие, за което малкото дете може да не е още готово. На по-следващ етап може да усложним играта, като показваме на детето етикетите (без те да са прикрепени към съответния предмет/човек) и то да произнася изписаните думи.

Марина и Валгома (2006), цитирани от Диаз-Плайа, предлага следната последователност на дейностите:

1. Създаване на подходяща „четивна“ среда в дома. Децата трябва да виждат, че родителите четат книги, вестници, списания – това създава модел на поведение и подтиква към стремеж за имитиране.
2. Да се говори за книги. Нарастващият интерес към разгръщащия се сюжет удължава удоволствието от четенето, което генерира обмен на знания и поощрява комуникацията и по този начин формира „вкус към четенето“.
3. Четете на децата. Открийте огромното богатство от детски книги и споделете това богатство с децата – четенето трябва да се превърне в споделено удоволствие.
4. Подбирайте теми, които са интересни на децата. Сред огромното множество детски книги със сигурност ще успеете да откриете такива, които да отговарят на предпочитанията на вашето дете.
5. Превърнете телевизията в помощник, а не във враг. Никога не поставяйте условието „първо прочети книгата, а после гледай филма“, защото така превръщате четенето в наказание, а телевизията – в награда.
6. Заведете детето в местната библиотека. В библиотеката разнообразието от книги е много по-голямо от това, което бихте могли да им предложите вкъщи. Посещението на библиотеката позволява на детето да се потопи в различна атмосфера и да се срещне с други читатели.
7. Намерете време да се отбиете с детето в книжарница, когато излизате на разходка или да пазарувате. Не е задължително непременно да купите книга. За децата е интересно да могат да се докоснат до книгите, да ги прелистват, да разглеждат илюстрациите, дори ако все още не могат да четат. А ако сте решили да купите на детето нова книжка, не го правете без негово участие – позволете му то да избере това, което му харесва.
8. Съобразявайте се със собствения ритъм на детето. Понякога една и съща история може да бъде препрочитана много пъти, след като това е желанието на детето. Това ще ви позволи да поставите основите на четивните навици.
9. Родителите не бива да се притесняват, ако детето им не харесва книжките, които те му предлагат, а предпочита нещо съвсем различно. Важно е да се насърчава детето да развива собствен вкус към четенето, а не непременно да има същите предпочитания като родителите си.
10. Не изпадайте в отчаяние, ако в началото ви се струва, че тези стратегии не работят. Вие градите нов навик, а за това трябва търпение, постоянство и време. Следвайте детето и собствените си инстинкти; и не се отказвайте.
11. Четете на глас. С порастването на детето приспивните песнички се заменят с четене на приказки за „Лека нощ“ и тези минути, прекарани с детето, когато с четенето си вие го потапяте в чудния свят на литературата, създават неповторима връзка между детето и родителя. Всички възрастни могат да намерят удоволствие в това да четат на глас на детето или, заедно с него, да пресъздават любимите истории, влизайки в ролята на героите. Именно чрез подобни съвместни дейности се събужда интересът на детето към четенето и желанието самото то да се научи да чете.

Що се отнася до набора от техники и стратегии, които могат да бъдат използвани за развиване на четивните умения на децата, по-долу са изброени няколко от тях, с които следва да се започне в началото:

* Добре е родителите да се запознаят с дейностите, които училището осъществява по отношение на четенето: какво и колко четат децата в началните класове; разполага ли училището със собствена библиотека; организират ли се посещения в обществените библиотеки и в книжарници и т.н.;
* Организиране на различни извънкласни мероприятия, свързани с четенето, в които да участват деца от различни възрасти;
* Комуникация с родителите за важната роля на семейството във формирането и развитието на четивните навици на децата;
* Създаване на ученически комитет, с участието на учители и отговорния за училищната библиотека. Да се осигури библиотеката да е отворена преди и след часовете и по време на междучасията. Децата могат да участват в подбора на новите книги за библиотеката и дори по график да работят като помощници в библиотеката на училището;
* Да се публикуват списъци с полезни и налични в училищната библиотека книги (художествена литература, енциклопедии, списания и т.н.), за да се подпомогне работата по различните учебни предмети;
* Периодично може да се организира продажба (на символични цени) или размяна на книги между децата под ръководството и контрола на учители и/или родители;
* Организиране на дни на книгата, в които да се организират представления, конкурси, изложби, срещи с писатели и поети и др.;
* Организирайте малка библиотека във всеки клас (класна стая), подберете книги, съобразени с възрастта на децата, нивото на четивни умения, жанрови предпочитания – така че да има по нещо за всеки;
* Предвидете време в учебната програма и подходящо място за „самостоятелно четене“, което ще осигури на децата възможност да четат в училище. В рамките на тази дейност може да се предвидят дискусии, творчески дейности (рисуване, апликации, моделиране), допълнителна работа с децата, които имат трудности с четенето и т.н. (Benton & Fox, 1988);
* Друга важна стратегия е формирането на читателски общности (групи); реализирането на различни проекти с учениците, в които да участват родителите и други членове на семейството; организиране на срещи за колективно четене, обсъждания на книги, дискусии по определени теми и т.н. – като основната цел на всички тези дейности е създаването на творческа атмосфера, превръщаща четенето в интересно и доставящо удоволствие занимание.

Проучванията показват, че учениците, които са имали възможност да прочетат различни по тип и тематика текстове, постигат и по-високи академични резултати. Не е достатъчно учителите и родителите да изискват от децата да четат. Възрастните трябва да бъдат за децата модел на хора, които четат не по задължение, а защото четенето и обсъждането на прочетеното ги обогатява като личности и им доставя удоволствие.

Учителят от една страна има отговорността да научи децата да четат и да разбират смисъла на прочетеното, а от друга – да възпита у децата вкус към четенето и критерии за качеството на това, което четат.

Ако децата още в началните класове усетят ползата четенето и се научат да изпитват радост от книгите, това ще даде отражение на целия им последващ живот, без значение избора на занимание когато пораснат. Разбира се, телевизията, видео игрите, интернет са много по-привлекателни опции за децата в тази възраст. На практика, ако училището не прави нищо, за да насочи и насърчи детския интерес към книгите и четенето в тези първи години в училище, то ще се е провалило в една от основните си мисии.

Дори четенето на задължителната литература може да се представи като вълнуващо и интересно преживяване. Не бива да се крие от децата факта, че усвояването на четенето изисква усилие от тяхна страна, но възрастните са тези, които трябва да подберат различни стратегии, за да привлекат и задържат интереса на децата към книгите.

# 4. РОЛЯТА НА ВЗАИМОДЕЙСТВИЕТО МЕЖДУ УЧИЛИЩЕТО И СЕМЕЙСТВОТО ЗА ФОРМИРАНЕ НА ЧЕТИВНИТЕ НАВИЦИ НА УЧЕНИЦИТЕ

Не съществуват различия по отношение на факта, че отношението към четенето и писането, както и към процеса на овладяване на тези умения се формира от най-ранна възраст в рамките на семейството. Това се засилва, когато детето влезе в детската градина, а по-късно и в училище. Следователно взаимодействието между семейството и училището е от изключително значение в този процес.

Участието на родителите в училищния живот допринася за повишаване на академичната успеваемост на детето. Затова образователната политика във всяка страна трябва да насърчава установяването на добри отношения между семействата и училището, предразполагащи към максимално включване на семействата в живота на училището. Семейството и училището трябва да са партньори в усилията си да създадат предпоставки за пълноценна реализация на децата. Семейството ще подкрепя детето през целия период на ограмотяването и ще формира отношението на малкия ученик към този процес.

Следователно, ежедневното съзнателно участие на родителите в учебния процес на децата е от първостепенно значение: било чрез пряко участие в този процес в училище, или чрез оказване на съдействие при подготовката на уроците и домашните задачи – помагайки за справяне с трудностите, окуражавайки, насърчавайки и хвалейки детето.

Естествено училището, като институция, и учителите трябва да са наясно с трудностите, които срещат някои родители – било поради прекалена заетост, или поради липса на достатъчно познания по изучавания от децата учебен материал. В този смисъл училището трябва да намери начин и възможност за сътрудничество с всички родители и привличането им за участие (според техните възможности) в живота на училището. В допълнение към традиционните училищни тържества родителите биха могли, например, да се включат в работата на училищната библиотека, при организиране на различни извънучилищни дейности или в мероприятията на класа.

Взаимодействието е отговорност на всички, ангажирани в процеса на образованието и възпитанието на децата. Опитите да се прехвърля отговорността само на едната или на другата страна не е добро решение и не е от полза за никого, а най-малкото – за децата.

# ЗАКЛЮЧЕНИЕ

Развитието на четивните умения е важен етап от обучението на децата в началните класове. Мотивацията е една от основните предпоставки за постигане на тези умения. Следователно, необходимо е децата да бъдат окуражавани още от най-ранна възраст да влизат в досег с писменото слово. Задължение на семейството, на училището и на обществото като цяло е да създаде условия децата да формират положително отношение към четенето и да възприемат четенето и писането като незаменими средства в процеса на учене. Във връзка с това настоящият модул е опит да се покаже как семейството може да допринесе за усвояване на четенето от децата. Независимо от социалния и икономически статус на семейството, когато децата са насърчавани да четат и когато у тях е възпитана любов към книгите и четенето, това спомага за развитието на добри четивни умения и води до по-високи постижения не само в училище, но и в живота като цяло.

Взимайки предвид резултатите от проведеното в рамките на проекта „Четенето – лесно и приятно“ проучване сред ученици от началните класове и техните родители, можем да кажем, че в голямото си болшинство родителите са загрижени за четивните навици на децата си и полагат усилия в това направление, Повечето от децата споделят, че на първо място техните родители са тези, които ги насърчават да четат, купуват им книги, посещават с тях библиотеката. Но в случай, че детето има трудности при усвояване на четенето, то търси и разчита на помощ преди всичко от своите учители.

# Референции

1. Azevedo, F. (ed.) (2006). Language Maternal and Child Literature: Nuclear Elements for basic education teachers. Lousã: Lidel - Technical Issues, Lda.
2. Balça, A. (2008). The family's role in the formation of children readers. Centre for Research in Education and Psychology (PFIC) - University of Évora.
3. Barbosa, J. (1992). Literacy and Reading. 2nd ed. S. Paulo: Cortez
4. Benton & Geoff M. F. (1988). Teaching Literature, Nine to Fourteen. New
5. York: Oxford University Press.
6. Chall, J; Jacobs, V. & Baldwin, L. (1990). Why poor children fall behind? Cambridge, Harvard University Press.
7. Cimaz, J. (1978). The quality of non-reader is not innate, it is acquired, in The Power of Reading, GFEN (Groupe Français d'Éducation Nouvelle). Porto Editora: Bookstore Civilization, 84-93.
8. Ferreiro, E. (1990). The children of illiteracy: proposals for school literacy in Latin America. Porto Alegre: Medical Arts.
9. Fountaine, A. (1990). Motivation pour la réussite Scolaire. Port: INIT.
10. Jolibert, J. (1991). Forming children readers. Port: ASA Editions.
11. Magalhães, A. & ALÇADA, I. (1994). Youth and Reading In the Vespers of the XXI Century. Lisbon: Editorial Way.
12. Marina, J.; Valgoma, M. (2007). The magic of reading. Port: Ambar.
13. Marques, R. (1991). Teach reading learning to read. A guide for parents and educators. Lisbon: Publisher text.
14. Marques, R. (1995). Teach reading, learning to read - a guide for parents and educators. Lisbon: Text Editors.
15. Marques, R. (2000). Youth reading habits - Évora and neighboring counties. Évora: Portuguese Institute of Books and Libraries / Observatory of cultural activities.
16. Oliver, C. (1976). The child and leisure. Lisbon: Publications Europe-America.
17. Santos, M. (ed.); Neves, J.; Lima, M. & Carvalho, M. (2007). Reading in Portugal. Lisbon: Statistics and Planning Office of Education- Ministry of Education.
18. Shapiro, J. R. D. (1987). Literacy environments. Childhooo Education, April, p. 263-269.
19. Yes-yes, I. & Ramalho, G. (1993). How Leem Our Children? Characterization of Literacy Level Population School English. Lisbon: Ministry of Education - GEPE.
20. Yes-yes, I. (2002). I (literacy, (un) knowledge and power. Port: ASA.
21. Sobrino, J. (2000). The Child and the Book - The Adventure Read. Porto: Porto Editora.
22. Sulzby, E. (1987). Writing and reading: signs of oral and written language organizations in the young child. In W. Teale; Sulzby E. (ed.); Emergent Literacy: Writing and reading. Norwood, NJ: Ablex.
23. Teale, W. (1987). Emergent Literacy: reading and writing development in early childhood. In J. Readence; R. Baldwin (eds), Research on literacy: Merging perspectives. NRC Yearbook Rochester, NY: The National Reading Conference.
24. Veloso, R. M.; & Scratched, L. (2002). Children's literature, toy and secret. Malasartes. Literature books for Children and Youth. Lisbon: S.A. Editors, # 10, pp. 26-29.
25. Viana, F. & Teixeira, M. (2002). Learning to read: informal learning to formal learning. Port: ASA Editions.
26. Villas-Boas; M.A. (2002). Reading stories: the contribution of the social dimension - affective. Reading Children's Literature Illustration - Research and teaching practice (Coord.)
27. Viana, F. L.; Martins, M.; Coquet, E. University of Minho: Bezerra.
28. Vygotski, L. (1988). Throught and language. Translation and review of Alex Kozulim (Ed.). Cambridge, MA: MIT Press.
29. Vygotsky, Lev S. (1995). Historia del Desarrollo de las Funciones Higher Psychical. In Lev S. Vygotsky. Escogidas works. Volume III. Madrid: Display / MEC
30. Wells, G. (1985). Language, learning and education. Windson: NFER. NELSON.